《检藏书感赋 其三》
清代·郭曾炘

延秋夜啼乌，达官尽避走。栖栖复皇皇，可笑丧家狗。

妻孥亦何知，作计随人后。旅琐悲焚巢，自贻复谁咎。

失火贺参元，吾思柳子厚。区区保丛残，无异千金帚。

长恩独何事，殷勤为我守。炳烛念余光，雅意宁忍负。

岁除修阙典，会当酬杯酒。泊宅无安居，此愿竟偿否。

作者简介：郭曾炘，号春榆，一号匏庵，侯官人。光绪庚辰进士，改庶吉士，授礼部主事，官至典礼院掌院学士。谥文安。有《匏庐诗存》。